bonitt
Store norske leksikon,Biologi,Dyreriket,Ryggstrengdyr,Virveldyr,Strålefinnefisker,Piggfinnefisker,Makrellfamilien,Katsuwonus
Bonitt er en fiskeart i makrellfamilien. Arten er i nær slekt med makrellstørja, og kan ofte kjøpes nedlagt hermetisk under navnet tunfisk. Det er imidlertid makrellstørja som med rette bør ha navnet tunfisk (eller helst blåfinnet tunfisk).
Bonitten er en relativt småvokst tunfiskart. Den kan bli opptil 110 cm lang, men vanlig størrelse er rundt 80 cm. Ryggen er blå, skiftende i rødt og grønt mens buken og sidene hvite med 4–6 mørkeblå, langsgående bånd. Den jager aktivt i større eller mindre grupper (stimer) etter ulike småfisk, krepsdyr og bløtdyr (som blekksprut).Arten finnes i de øvre vannlag i alle varme hav. Noen få eksemplarer er tatt i Skagerrak, og med økende havtemperatur kan man forvente at den blir vanligere også hos oss. Bonitten er svært viktig økonomisk, og det fanges årlig opp mot tre millioner tonn. Den er av spesielt stor økonomisk betydning i Stillehavet og langs den amerikanske østkysten. Les mer i Store norske leksikon benfisk